Pa vas ná hy glo met tweeling verdwyn(Argieffoto: pixabay) ŉ 37-jarige man verskyn na verwagting Vrydag in die Rustenburg-landdroshof op aanklag van ontvoering nadat hy glo vroeër met sy twee kinders verdwyn het. Brig. Sabata Mokgwabone, polisiewoordvoerder in Noordwes, sê die verdagte, die kinders se biologiese pa, en hulle ma het tydens die voorval op verskillende plekke in Rustenburg gewoon. “Die pa, in ooreenstemming met ŉ oënskynlike reëling, het die kinders in die oggend by ŉ dagsorgsentrum afgelaai, terwyl die ma hulle in die middag opgelaai het. Op die middag van 26 November het personeel die ma ingelig dat die pa nooit die tweeling afgelaai het nie,” het Mokgwabone gesê. “Nie pogings om die pa te bel of om hom by sy sakeonderneming op te spoor het vrugte afgewerp nie en die saak is by die polisie vir ondersoek aangemeld.” Lede van die polisie se eenheid vir gesinsgeweld, kindersbeskerming en seksuele misdrywe in Rustenburg het die man Woensdag in samewerking met lede van die Gautengse misdaadintelligensie-eenheid en die taktiese reaksie-eenheid in Evaton opgespoor en in hegtenis geneem. Hulle het ook die kinders gevind. Lt.genl. Sello Kwena, provinsiale polisiehoof in Noordwes, het lede van die publiek bedank vir hul samewerking wat gelei het tot die inhegtenisneming van die man en om te help verseker dat die tweeling met hul ma herenig word.